Vyhlásenie z Kigali za dohody o hospodárskom partnerstve (EPA) podporujúce rozvoj



Úradný vestník 058 , 01/03/2008 S. 0044 - 0046



Uznesenie [1] o situácii v Konžskej demokratickej republike, najmä na východe krajiny, a jej vplyve na región Spoločné parlamentné zhromaždenie AKT – EÚ, - ktoré sa konalo od 19. do 22. novembra 2007 v Kigali (Rwanda), - so zreteľom na článok 17 ods. 2 rokovacieho poriadku, - so zreteľom na svoje predchádzajúce uznesenia o Konžskej demokratickej republike a oblasti Veľkých jazier, - so zreteľom na rezolúcie Bezpečnostnej rady OSN o situácii v Konžskej demokratickej republike (KDR) a mesačné správy generálneho tajomníka OSN o tejto otázke, - so zreteľom na uznesenie Európskeho parlamentu z 15. decembra 2004 o situácii na východe Konžskej demokratickej republiky [2], - so zreteľom na Pakt bezpečnosti, stability a rozvoja oblasti Veľkých jazier, ktorý 16. decembra 2006 v Nairobi v Keni podpísali šéfovia vlád štátov krajín oblasti Veľkých jazier, - so zreteľom na Medzinárodný dohovor o právach detí z 20. novembra 1989, ktorým sa zakazuje najmä účasť detí v ozbrojených konfliktoch, - so zreteľom na správu delegácie Spoločného parlamentného zhromaždenia AKT – EÚ o sledovaní priebehu prezidentských a parlamentných volieb, ktoré sa v Konžskej demokratickej republike konali 30. júla a 29. októbra 2006, - so zreteľom na jednotnú akciu Rady týkajúcu sa delegácie Európskej únie s cieľom poskytovať odporúčania a pomoc v rámci reformy bezpečnostného sektoru KDR, - so zreteľom na proces z Kimberley, ktorého cieľom je ukončiť prúdenie konflikt vyvolávajúcich diamantov a zlepšiť spravovanie v krajinách bohatých na prírodné zdroje prostredníctvom prekontrolovania a úplného zverejnenia všetkých platieb uskutočnených spoločnosťami a ziskov vlád z ropy, plynu a produktov banského priemyslu, A. keďže výsledkom roky prebiehajúcich ozbrojených konfliktov sú približne 4 milióny priamych a nepriamych obetí a odsťahovanie 1,5 milióna osôb, väčšinou žien a detí, ako aj zničenie sociálno-hospodárskych infraštruktúr KDR, B. so znepokojením pripomínajúc, že od konca roka 2006 muselo približne 300000 osôb žijúcich v provincii severné Kivu z dôvodu bojov medzi riadnymi ozbrojenými silami KDR a povstaleckými jednotkami vytlačeného generála Laurenta Nkundu a inými ozbrojenými skupinami opustiť svoje domácnosti, čím sa celkový počet vysídlených osôb zvýšil na 800000, C. nesmierne sa obávajúc narastajúceho násilia, hromadného porušovania ľudských práv, znásilňovania a iných foriem sexuálneho násilia páchaného na ženách na východe KDR, najmä v provincii Severného a Južného Kivu, D. hlboko znepokojený neustálym a zvyšujúcim sa najímaním detí – vojakov ozbrojenými milíciami v KDR, E. znepokojujúc sa takmer trvalou nebezpečnou situáciou na východe KDR, ktorá znemožňuje distribúciu potravín a základných potrieb ako liekov civilnému obyvateľstvu humanitárnymi organizáciami, F. keďže prítomnosť zahraničných ozbrojených skupín vrátane bývalých rwandských ozbrojených síl (bývalé FAR)/Interahamwe (demokratické sily za oslobodenie Rwandy – FDLR), ktoré aj naďalej beztrestne vykonávajú zverstvá – vraždy, znásilnenia, mučenie, prepady – čím nútia nevinné civilné obyvateľstvo k sťahovaniu na východ KDR a do susedných krajín, čo ohrozuje bezpečnosť, stabilitu a hospodársky rozvoj tejto krajiny, G. keďže pretrvávajúce ozbrojené konflikty a rebelské ozbrojené skupiny v oblasti Veľkých jazier predstavujú vážne nebezpečenstvo pre mier, stabilitu, demokraciu a rozvoj v tejto oblasti; keďže tento stav ohrozuje spoluprácu medzi štátmi v regióne a ničí úsilie medzinárodného spoločenstva vytvoriť v tomto regióne demokratické, prosperujúce a silné štáty, ako aj snahu o zlepšenie životných podmienok ich obyvateľstva, H. keďže je preto nevyhnutné prijať všetky potrebné opatrenia na ukončenie konfliktov, na rozloženie ozbrojených skupín a na prevenciu akýchkoľvek budúcich konfliktov s cieľom upevniť mier a demokraciu, podporiť stabilitu a rozvoj v regióne pre dobro všetkých ľudí v oblasti Veľkých jazier a s cieľom umožniť legitímnym orgánom KDR venovať sa rekonštrukcii svojej krajiny zničenej neustálymi vojnami, I. keďže mier a bezpečnosť v KDR aj v oblasti Veľkých jazier je možné zaistiť len potlačením hrozieb, ktoré predstavujú cudzie a domáce ozbrojené skupiny v KDR a ich politické organizácie, ako aj úplným odzbrojením všetkých polovojenských skupín pustošiacich túto oblasť, J. keďže Medzinárodný trestný súd (ICC) vyšetruje zločiny spáchané v KDR od roku 2004, K. berúc do úvahy záväzky z Kigali, ku ktorým sa 28. augusta 2007 zaviazali strany Tripartity plus na stretnutí šéfov armád KDR, Rwandy, Ugandy a Burundi a 16. septembra 2007 ministri zahraničných vecí týchto krajín s cieľom dospieť k mieru zneškodnením povstaleckých ozbrojených síl na ich území; keďže aj spoločné vyhlásenie ministrov zahraničných vecí KDR a Rwandy prijaté na stretnutí v Kinšase 3. a 4. septembra 2007, L. keďže spoločné komuniké vlád KDR a Rwandy o spoločnom postupe na ukončenie ohrozenia mieru a stability týchto dvoch krajín a oblasti Veľkých jazier, ktoré 9. novembra 2007 podpísali ministri zahraničných vecí týchto dvoch krajín vďaka zapojeniu OSN a za prítomnosti zástupcov Spojených štátov amerických a Európskej únie, naznačuje nové perspektívy mieru a spolupráce medzi štátmi tohto regiónu, M. keďže prezident KDR Joseph Kabila a prezident Ugandy Yoweri Museveni sa stretli v septembri 2007 v Tanzánii, aby vytvorili zmiešané ozbrojené sily podporované OSN s cieľom vytlačiť povstalcov Božej armády odporu (Lord's Resistance Army – LRA), ktorí sú zapojení do destabilizácie regiónu, a s cieľom začať spoločné iniciatívy na prieskum možností ťažby ropy, N. keďže KDR má významné zdroje nerastných surovín, lesného hospodárstva a iné, ktorých rozumné a účinné využívanie je základom pre hospodársky a sociálny rozvoj krajiny, O. berúc do úvahy Iniciatívu za transparentnosť v ťažobnom priemysle (EITI), ku ktorej KDR pristúpila, P. berúc do úvahy rozhodnutie vlády KDR o revízii kontraktov na ťažbu nerastných surovín a dreva podpísané počas vojny a v prechodnom období, Q. keďže nová ústava, ktorú 18. decembra 2005 prijal konžský ľud, je pevným základom nevyhnutným na vybudovanie právneho štátu a skutočne demokratickej spoločnosti, R. keďže prezidentské a parlamentné voľby za účasti viacerých strán, ktoré sa v KDR konali 30. júla a 29. októbra 2006 obnovili nádej obyvateľov na nové obdobie mieru, stability a prosperity po niekoľkých rokoch diktatúry a vojny; keďže sa v súčasnosti pripravujú komunálne a miestne voľby, S. keďže všetci konžskí občania majú právo na rovnakú ochranu verejnými orgánmi, najmä v oblasti bezpečnosti, pokiaľ ide o ich fyzickú nedotknuteľnosť ako aj o ochranu ich majetku, T. keďže konžský parlament nedávno odhlasoval zákon o statuse politickej opozície v KDR s cieľom posilniť demokraciu a miesto politickej opozície v spravovaní krajiny, 1. vyzýva všetky sily zapojené do bojov na východe KDR, aby rešpektovali ľudské práva a medzinárodné humanitárne právo, aby prestali s akýmikoľvek útokmi voči civilným obyvateľom a aby dovolili humanitárnym organizáciám prísť na pomoc skúšanému civilnému obyvateľstvu; 2. žiada, aby boli aktéri porušovania ľudských práv, vojnových zločinov, zločinov proti ľudskosti, sexuálneho násilia na ženách a najímania detí – vojakov oznámení, identifikovaní, stíhaní a potrestaní v súlade s medzinárodným právom a medzinárodným trestným právom; 3. vyzýva vládu KDR a pracovníkov misie Organizácie spojených národov v Kongu (MONUC), aby zaručili príslušnú úroveň bezpečnosti členom humanitárnych organizácií; 4. žiada vlády krajín EÚ a AKT, Radu EÚ, Komisiu, OSN a Africkú úniu, aby na zabezpečenie účinnej pomoci obyvateľom východnej časti KDR urobili všetko, čo je v ich silách, a prispeli k riešeniu humanitárnej katastrofy; 5. vyjadruje vážne obavy v súvislosti so situáciou a počtom vnútorne vysídlených osôb a utečencov, ktorí sú stále v susedných krajinách, a vyzýva orgány KDR a hostiteľských krajín, aby urobili všetko, čo je v ich silách, s cieľom umožniť konžským utečencom bezpečný návrat, najmä v plnej spolupráci s partnerstvami ako Svetový potravinový program (WFP) a Vysoký komisár OSN pre utečencov (UNHCR); 6. vyzýva Európsku komisiu a Radu, aby v spolupráci s MVO a vládou KDR pripravili humanitárny program pre KDR s cieľom poskytnúť zvýšenú a zlepšenú zdravotnícku pomoc pre konžský ľud; 7. vyzýva Európsku komisiu, aby podporila organizáciu mierovej konferencie v Kivu vrátane finančnej podpory, pričom hľadania trvalých riešení sa zúčastní aj obyvateľstvo; 8. berie na vedomie recipročné záväzky Burundi, KDR, Ugandy a Rwandy a najmä spoločné komuniké podpísané vládami Rwandy a KDR v Nairobi 9. novembra 2007 s cieľom nájsť spoločné a trvalé riešenia problémov bezpečnosti v regióne, za čo vyjadruje stranám uznanie; 9. nalieha na všetky strany, aby prísne dodržiavali svoje záväzky a žiada OSN, Európsku úniu, Africkú úniu, partnerov príslušných krajín ako aj Priateľov oblasti Veľkých jazier, aby dôrazne a aktívne vynakladali úsilie na uplatňovanie záväzkov a paktu bezpečnosti, stability a rozvoja v oblasti Veľkých jazier; 10. nalieha na vládu KDR, aby s podporou MONUC-u, ktorého prostriedky je potrebné posilniť, a v súlade s bodom 9 písmeno b) spoločného komuniké z 9. novembra 2007"urýchlene začali vojenské operácie s cieľom zničiť bývalé FAR/Interahamwe ako genocídne vojenské organizácie" a postavili pred spravodlivosť obvinených z genocídy a z iných zločinov proti ľudskosti, pričom tieto operácie majú "prebiehať simultánne s operáciami na zničenie ostatných ilegálnych ozbrojených skupín v severnom a južnom Kivu"; 11. víta vôľu normalizovať vzájomné bilaterálne vzťahy, ktorú 3. a 4. septembra 2007 vyjadrila Rwanda a KDR na stretnutí ministrov zahraničných vecí v Kinshase a podporuje tieto krajiny v tomto smerovaní; 12. žiada všetky signatárske štáty Paktu bezpečnosti, stability a rozvoja v oblasti Veľkých jazier, aby pakt ratifikovali a plne uplatňovali; 13. vyzýva na úsilie na úrovni národnej ako aj medzinárodnej s cieľom posilniť právny štát v KDR, najmä v oblasti spravovania verejných záležitostí a bezpečnosti; 14. vyzýva na opätovné zavedenie a dodržiavanie štátnej autority v celej krajine, čo predpokladá odzbrojenie všetkých milícií; 15. vyzýva medzinárodné spoločenstvo vrátane členských štátov EÚ a krajín AKT, aby dodržiavali sľuby spolupráce s KDR a aby pomohli stabilizovať východ krajiny; 16. žiada OSN, Európsku úniu, Africkú úniu a ostatných partnerov KDR, aby pokračovali v podpore úsilia orgánov tejto krajiny o uskutočnenie reformy armády, polície, bezpečnostných služieb a justície s cieľom znovu ustanoviť štát a jeho autoritu, základné prvky na upevnenie mieru a bezpečnosti tak v krajine ako aj v oblasti Veľkých jazier; 17. vyjadruje spokojnosť so zriadením demokraticky zvolených inštitúcií v KDR a vyzýva vodcov krajiny, aby využili všetky potrebné kroky na upevnenie demokracie a zabezpečenie účasti všetkých činných zložiek konžského národa na spravovaní krajiny v súlade s ústavnými pravidlami; 18. víta prijatie zákona parlamentom KDR, ktorý stanovuje status politickej opozície a vyzýva na jeho urýchlené uverejnenie ako aj plné dodržiavanie; 19. žiada, aby EÚ a medzinárodné spoločenstvo podporili konanie komunálnych a miestnych volieb v KDR, ktoré mali pôvodne prebehnúť v roku 2007 ako posledná etapa konžského volebného procesu; 20. berie na vedomie rozhodnutie o revízii kontraktov na ťažbu nerastných surovín a dreva podpísaných počas vojny a v prechodnom období s cieľom opätovne o nich rokovať a vyzýva vládu KDR, aby zaviedla transparentné mechanizmy na spravovanie prírodných zdrojov krajiny, aby sa parlamentu ako aj občianskej spoločnosti umožnilo predložiť návrhy, ktoré je potrebné zohľadniť v záujme konžského ľudu; 21. domnieva sa, že prístup k prírodnému bohatstvu, jeho demokratická kontrola a rovnomerné prerozdeľovanie celému obyvateľstvu sú nevyhnutné pre trvalo udržateľný rozvoj krajiny; 22. vyzýva Európsku komisiu a Radu Európskej únie, aby posilnili súčasnú spoluprácu s vládou KDR v oblasti kontroly využívania prírodných zdrojov; 23. poveruje svojich spolupredsedov, aby toto uznesenie postúpili Rade AKT – EÚ, Európskej komisii, vládam Konžskej demokratickej republiky a krajín oblasti Veľkých jazier, generálnemu tajomníkovi OSN a Komisii Africkej únie. [1] Prijaté Spoločným parlamentným zhromaždením AKT – EÚ 22.11.07 v Kigali (Rwanda). [2] Ú. v. ES C 226 E, 15.9.2005, s. 359. -------------------------------------------------- Príloha V Vyhlásenie z Kigali za dohody o hospodárskom partnerstve (EPA) podporujúce rozvoj Spoločné parlamentné zhromaždenie AKT – EÚ, ktoré sa konalo od 19. do 22. novembra 2007 v Kigali (Rwanda) I. Preambula A. keďže Dohoda z Cotonou potvrdzuje záväzky prijaté stranami uzatvoriť nové obchodné dohody v súlade s pravidlami WTO vďaka postupnému odstraňovaniu obchodných prekážok, ktoré medzi nimi existujú, posilniť spoluprácu vo všetkých oblastiach týkajúcich sa obchodu a rozvoja, využívať acquis ako aj zlepšiť prístup na trh, B. keďže zriadenie regionálnych trhov je základným nástrojom úspechu realizácie dohôd o hospodárskom partnerstve a keďže regionálna integrácia je dôležitým základom pre sociálny a hospodársky rozvoj štátov AKT, C. pripomínajúc, že cieľom hospodárskej a obchodnej spolupráce AKT – EÚ je podpora rozvoja a postupného začleňovania štátov AKT do svetového hospodárstva, D. pripomínajúc, že podľa Deklarácie z Kapského mesta je základným cieľom rokovaní o EPA posilnenie hospodárstva štátov AKT, E. zdôrazňujúc, že Deklarácia z Kapského mesta vyzvala na otvorené a transparentné rokovania zohľadňujúce rozdiely v oblasti zdrojov a úrovne rozvoja medzi dvomi stranami, ktoré sa rokovaní zúčastňujú, F. keďže doteraz sa z rôznych dôvodov žiadnej zo skupín poverených rokovaním nepodarilo rokovania o komplexnej EPA doviesť do úspešného konca, II. Negociačný proces 1. berie na vedomie, že štáty AKT vyhlasujú, že sú pod tlakom Európskej komisie, aby podpísali EPA, čo je v rozpore s duchom partnerstva AKT – EÚ; 2. vyzýva Európsku komisiu, aby uznala, že štáty AKT potrebujú na komplexné vyhodnotenie dôsledkov navrhovaných dohôd viac času, keďže skutočné rokovania prebiehajú len posledné dva roky; 3. so znepokojením konštatuje, že Európska komisia naznačila, že ak sa dohody neuzatvoria, na veľkú časť vývozu z štátov AKT, ktoré nepatria medzi najmenej rozvinuté krajiny, sa od 1. januára 2008 zavedú vývozné poplatky, čo by ohrozilo blahobyt a živobytie miliónov pracujúcich v štátoch AKT; 4. berie na vedomie rozhodnutie, ktoré nedávno prijala Európska komisia, o dvojfázovom prístupe, aby sa zabránilo prerušeniu obchodu medzi štátmi AKT, a o pokračovaní rokovaní o komplexných a rozvoj podporujúcich EPA po 31. decembri 2007; 5. zdôrazňuje význam regionálnych trhov a trvá na tom, že je potrebné vyhnúť sa akémukoľvek dvojfázovému prístupu alebo inej iniciatíve, ktorá by vážne mohla ohroziť proces prebiehajúcej regionálnej integrácie; 6. zdôrazňuje, že Európska komisia musí dodržiavať záväzky prijaté v dohode z Cotonou, a to zaručiť, že štátom AKT vrátane tých, ktoré nepatria medzi najmenej rozvinuté a ktoré nie sú schopné podpísať EPA, sa poskytne nový obchodný rámec zodpovedajúci ich aktuálnemu stavu, v súlade s článkom 37 ods. 6 Dohody z Cotonou; 7. vyzýva strany, aby do všetkých EPA začlenili klauzulu o pravidelnej revízii, aby bolo možné vyhodnotiť ich uplatňovanie a v prípade potreby ich prispôsobiť; III. Zásady Globálny prístup 8. domnieva sa, že všetky dohody, ktoré sa uzatvoria, či už ide o prechodné dohody alebo komplexné EPA, musia spĺňať podmienku, že žiadna krajina po uplynutí konečnej lehoty rokovaní nebude v horšej situácii; 9. žiada, aby sa prah stanovený v prechodných prístupových dohodách najmenej rozvinutých krajín znížil podľa stavu rozvoja týchto krajín; 10. zdôrazňuje, že proces regionálnej integrácie regiónov EPA musí byť základnú zásadu EPA a tieto dohody musia byť v súlade s iniciatívami regionálnej integrácie AKT a prispievať k ich posilňovaniu; Podpora prístupu na trh 11. domnieva sa, že pre najmenej rozvinuté krajiny, ktoré ešte nie sú zmluvnými stranami dočasných dohôd, nestačí len iniciatíva Všetko okrem zbraní (EBA) a mala by sa spojiť so zdokonalením a zjednodušením pôvodných pravidiel; 12. zdôrazňuje, že zjednodušenie pôvodných pravidiel je prvotnou podmienkou a že pri implementácií nových dohôd je potrebná vysoká flexibilita; 13. zdôrazňuje, že Európska komisia by mala do dohôd začleniť príslušné asymetrie, najmä pokiaľ ide o definíciu podstatných záležitostí obchodu: stupeň pokrytia citlivých výrobkov, dĺžka prechodných období a harmonogram uvoľňovania podľa kritérií rozvoja, ochranné klauzuly a riešenie sporov; 14. poznamenáva, že uzatvorenie novej generácie zmlúv o voľnom obchode Európskou komisiou by mohlo spôsobiť ďalšie narušenie preferenčných poplatkov, ktoré v súčasnosti krajiny AKT využívajú, a že Európska únia by preto mala a zodpovedajúcim spôsobom zohľadniť a podporiť snahu o prispôsobenie, posilnenie konkurencieschopnosti a diverzifikáciu v štátoch AKT; 15. žiada o poskytnutie vhodnej finančnej a technickej pomoci štátom AKT s cieľom umožniť im dodržiavanie pravidiel a noriem Európskej únie v oblasti dovozu a plne využívať lepší prístup na trh; Odstránenie obmedzení ponuky 16. vyjadruje obavy z množstva ustanovení navrhnutých Európskou komisiou v oblasti služieb, konkurencieschopnosti, duševného vlastníctva a verejného obstarávania, pretože niektoré regióny AKT nechcú tieto otázky riešiť a naliehavo žiada Komisiu, aby bola v tejto otázke flexibilná; 17. s poľutovaním konštatuje, že omeškania v ratifikácii revidovanej Dohody z Cotonou by mohli ohroziť čerpanie 10. ERF, čo by mohlo znamenať prerušenie poskytovania každoročnej pomoci na spoluprácu AKT – EÚ, vyzýva preto všetky strany, aby čo najskôr ukončili proces ratifikácie; 18. zdôrazňuje, že dohoda týkajúca sa len tovarov musí obsahovať osobitné ustanovenia o pomoci na rozvoj obchodu, okrem pomoci z ERF, aby bolo možné vybudovať dodávateľské kapacity a zmierniť sociálne dôsledky liberalizácie obchodu v štátoch AKT; 19. ďalej zdôrazňuje, že poskytovanie zdrojov z ERF sa nespája s podpisom EPA ani ním nie je podmienené; Diverzifikácia verejných príjmov 20. žiada, aby sa venovala väčšia pozornosť výzvam, ktorým by mali štáty AKT v súvislosti s diverzifikáciou príjmov čeliť, najmä vzhľadom na to, že prakticky všetky dôležité poplatky obchodnej výmeny s EÚ sa zrušia; 21. víta návrh na zriadenie regionálnych fondov EPA, ktoré by zahŕňali "možnosť fiškálneho prispôsobenia" a vytvárali by sa z príspevkov Európskej komisie a členských štátov EÚ s cieľom poskytnúť finančnú pomoc iniciatívam diverzifikácie verejných príjmov v štátoch AKT a podporovať iniciatívy spravodlivého obchodu; Zmiernenie vplyvov reformy spoločnej poľnohospodárskej politiky na zahraničný obchod 22. vyzýva členské štáty EÚ, aby dbali na zosúladenie všetkých reforiem spoločnej poľnohospodárskej politiky s cieľmi rozvojovej politiky a so spoluprácou so štátmi AKT; 23. domnieva sa, že dôležité skúsenosti z predchádzajúcich reforiem poľnohospodárstva vrátane úprav v sektore banánov a rumu a reformy SPP Európskej únie musia byť inšpiráciou pre pochopenie a zavedenie sprievodných opatrení v sektore cukru; Rodové hľadisko 24. s poľutovaním konštatuje, že sa doteraz nezaviedli žiadne osobitné pozitívne opatrenia na ochranu a podporu práv žien a dievčat v súlade s článkom 31 dohody z Cotonou a že do negociačného procesu o EPA nebolo začlenené rodové hľadisko; vyzýva preto Komisiu, aby počas rokovaní a po ich ukončení systematicky analyzovala sociálny vplyv EPA na najzraniteľnejšie skupiny; Záver 25. rozhodlo, že zavedie kontrolu spoločného parlamentného zhromaždenia s cieľom úplne transparentne sledovať a hodnotiť dôsledky implementácie EPA na obchod a rozvoj, posilniť súlad rozvojových politík a pravidelne informovať o prínose EPA k spravodlivému a trvalo udržateľnému rozvoju; 26. uznieslo sa, že Spoločné parlamentné zhromaždenie AKT – EÚ bude pokračovať v práci s cieľom zabezpečiť, aby akýkoľvek nový obchodný rámec nespôsobil žiadnej krajine, že sa ocitne v horšej situácii ako v tej, v akej je teraz, a aby všetky nové obchodné dohody podporovali prosperitu a trvalo udržateľný rozvoj vo všetkých štátoch AKT. --------------------------------------------------